‘પ્રગતિશીલ’ શબ્દનો ઉલ્લેખ તમે હમણાં વાંચ્યોને? આ મારી બહેન શબ્દાર્થમાં નહીં યથાર્થમાં પ્રગતિશીલ છે. તેમની સાથે કોઈ પણ મુદ્દે વાતચીત, વાદ અને વિવાદ થઈ શકે. સાવ જ ખોરંભે પડેલા મારા કૉલેજ ભણતરની ગાડી પાટે ચઢાવવા લગ્નજીવનના સાવ શરૂઆતના દિવસોમાં તેમણે મને પોતાના સંયુક્ત કુટુંબવાળા ઘરે રહીને ભણવાની ઑફર કરી હતી. ભણાવવા માટે જરૂર પડ્યે અડધી રજા લેવાથી લઈને નોકરીને અધવચ્ચેથી તડકે મૂકવાની તૈયારી પણ એક તબક્કે તેમણે બતાવી હતી. મને લાગે છે ‘પાવરહાઉસ’માં કામ કરતી અને મનથી મજબૂત – પાવરફૂલ વ્યક્તિ જ આવી ઑફર કરી શકે.